উরি-সন্ত্রাসের প্রতিবাদে ভারতীয় সেনারা ওয়াঘায় ‘রিট্রিট সেরিমোনি’ বাতিল করেছিল। সেদিনকার সেই ঘটনার পর ফের স্বাভাবিক হয়েছে ওয়াঘা সীমান্তে ভারত ও পাকিস্তানি সেনাদের মধ্যে চলা রোজকার ‘রিট্রিট সেরিমোনি’। এই অনুষ্ঠান দেখতে হাজার হাজার মানুষ ভিড় করেন ওয়াঘা সীমান্তের দু’পাশে। 
ওয়াঘায় দু’দেশের তরফেই সবসময়ে চেষ্টা চলে শান্তির বার্তা সাধারণ মানুষের কাছে পৌঁছে দিতে। সীমান্তে হাজারো টেনশন থাকলেও তার ছাপ ওয়াঘায় খুব একটা পাওয়া যায় না। কিন্তু, এমন এক শান্ত পরিবেশকে অশান্ত করার অভিযোগ উঠল পাকিস্তানের বিরুদ্ধে। 
আরও পড়ুন... 
লস্কর কর্তার ‘সার্জিক্যাল অ্যাটাক’-এর এই নমুনা! এবার গুরদাসপুরে মুখ পুড়ল পাকিস্তানের 
পাকিস্তান যুদ্ধ চাইলে থোঁতা মুখ ভোঁতা করতে প্রস্তুত ভারতীয় সেনার ৩টি দল
রবিবার বিকেলে ওয়াঘায় ‘রিট্রিট সেরিমোনি’ চলাকালীন ভারতীয় সেনাদের নিশানা করে সমানে পাথর ছোঁড়া হয় বলে অভিযোগ। পাকিস্তানের দিকে গ্যালারিতে বসা কিছু সংখ্যক পাকিস্তানি এই কাজ করে বলে পাক রেঞ্জার্সের কাছে অভিযোগ জানিয়েছে বিএসএফ। পাথরে ভারতীয় নিরাপত্তা বাহিনীর কয়েকজনের ছোটখাটো আঘাতও লেগেছে। এমনকী, পাকিস্তানের দিক থেকে ভারত বিরোধী স্লোগানও উড়ে আসে। যদিও, ভারতের তরফে থাকা দর্শকরা প্ররোচনায় পা দেননি। পাকিস্তানি রেঞ্জার্স পরিস্থিতি নিয়ন্ত্রণে ব্যর্থ বলেই মনে করছে বিএসএফ। তাঁদের অভিযোগ, ভারত বিরোধী স্লোগান বন্ধ করার চেষ্টা তো করাই হয়নি, এমনকী, পাথর ছোঁড়া বন্ধ করতেও পাকিস্তানি দর্শকদের কাছে আবেদন রাখেনি পাক রেঞ্জার্স। ঘটনার পরে পাক রেঞ্জার্সের সঙ্গে একটি ফ্ল্যাগ মিটিংও হয় বলে জানিয়েছে বিএসএফ। ওয়াঘার ঘটনার খবর প্রতিরক্ষা মন্ত্রকেও পৌঁছেছে। বিষয়টি মন্ত্রকের তরফে খোঁজ নেওয়া হচ্ছে বলেও জানা গিয়েছে।